मोहन लाल सपोलिया ते शिवदीप इक्कै लीह्‌का दे कवि न- शिव दीप ने सपोलिया कोला प्रेरणा लेइयै लिखना शुरू कीता-दौंनें च आशावाद संझा ऐ। पर सपोलिया दी रवान्नी ते जोश शिव दीप च नेईं- सपोलिया च धरती दे कोमल अंगें चा सुत्ती दी प्रीत जगाने दी हिम्मत ऐ पर शिव दीप हीखियें दे लीक-बलीकें च फसेआ रौंह्‌दा ऐ। सपोलिया दी कविता दी खामी ओह्‌दी नारेबाजी ऐ। वरना ओह्‌दा अहसास ओह्‌दा शब्द-संयोजन ते लय-ताल दी समझ ते शैली दा प्रवाह् ओह्‌दी कविता दे बड़े स्वभावक गुण न। भावुकता बी उसदी इक कमजोरी ऐ जेह्‌ड़ी शिव दीप च घट्ट लभदी ऐ- शिव दीप दियें रचनाएं च इमानदारी कन्नै मेहनत कन्नै भाव प्रकटन दा प्रयास ओह्‌दे भविक्ख लेई शुभ लच्छन न। रामनगर दे दुनी चन्द त्रिपाठी दी कविता च बिम्ब संयोजन दा सजरापन ऐ ते भाव-प्रदर्शन दी सादगी पर आत्महीनता दे भाव ते कोरी भावुकता, कवि दी कविता गी कमजोर बनांदे न। प्रकृति दे द्रिश्श जि ’यां सियोज धार ते तवी दे बड़े सुन्दर ते सजीव न।